Document ID: 31987D0445

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 31ης Ιουλίου 1987
που τροποποιεί την απόφαση 74/442/ΕΟΚ σχετικά με τη σύσταση ισομερούς επιτροπής για τα κοινωνικά προβλήματα των μισθωτών στη γεωργία
(87/445/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
Εκτιμώντας:
ότι η διεύρυνση της Κοινότητας απαιτεί να αυξηθεί ο αριθμός των εκπροσώπων των ευρωπαϊκών οργανώσεων στην ισομερή επιτροπή για τα κοινωνικά προβλήματα των μισθωτών στη γεωργία·
ότι η Επιτροπή πρέπει να λαμβάνει υπόψη της την ιδιαίτερη κατάσταση που επικρατεί σε κάθε κράτος μέλος για να εξασφαλίζει την καλύτερη δυνατή συμμετοχή των κοινωνικών εταίρων του τομέα των μισθωτών στη γεωργία, στις εργασίες της ισομερούς επιτροπής και να διατηρεί, με τον τρόπο αυτό, την αντιπροσωπευτικότητά της σχετικά με τις ενδιαφερόμενες κοινωνικοοικονομικές δυνάμεις,
ΑΠΟΦΑΣΙΖΕΙ:
Άρθρο 1
Η απόφαση 74/442/ΕΟΚ της Επιτροπής (1), όπως τροποποιήθηκε από την απόφαση 83/54/ΕΟΚ της Επιτροπής (2), τροποποιείται ως εξής:
1. Το άρθρο 4 αντικαθίσταται από το ακόλουθο κείμενο:
«Άρθρο 4
1. Η Επιτροπή αποτελείται από πενήντα έξι μέλη,
2. Οι έδρες κατανέμονται ως εξής:
α) είκοσι οκτώ στους εκπροσώπους των εργοδοτών·
β) είκοσι οκτώ στους εκπροσώπους των εργατών.
3. Τα μέλη της επιτροπής διορίζονται από την Επιτροπή:
α) πενήντα μετά από πρόταση των ακόλουθων οργανώσεων εργοδοτών και εργατών:
- Επιτροπή Επαγγελματικών Γεωργικών Οργανώσεων της Ευρωπαϊκής Οικονομικής Κοινότητας (COPA): είκοσι πέντε μέλη,
- Ευρωπαϊκή Ομοσπονδία Συνδικάτων των Μισθωτών στη Γεωργία της Κοινότητας (EFA): είκοσι πέντε μέλη·
β) έξι, απευθείας από την Επιτροπή, μετά από διαβούλευση με τους οργανισμούς που αναφέρονται στην παράγραφο 3 στοιχείο α) παραπάνω, από τις αντιπροσωπευτικές ενώσεις των εργοδοτών και εργαζομένων. Εφόσον είναι αναγκαίο, μπορούν να προέρχονται από οργανισμούς άλλους από αυτούς που αναφέρονται στην παράγραφο 3 στοιχείο α).»
2. Το άρθρο 13 παράγραφος 3 αντικαθίσταται από το ακόλουθο κείμενο:
«3. Ένας εκπρόσωπος της γραμματείας κάθε οργάνωσης από αυτές που αναφέρονται στο άρθρο 4 παράγραφος 3 στοιχείο α) μπορεί να παρίσταται στις συνεδριάσεις της επιτροπής σαν παρατηρητής.»
Άρθρο 2
Η παρούσα απόφαση αρχίζει να ισχύει στις 31 Ιουλίου 1987.
Βρυξέλλες, 31 Ιουλίου 1987.

Labels: 15
9
19
6